*****

ΚΑΝΟΝΙΣΜΟΣ (ΕΟΚ) αριθ. 3951/87 ΤΟΥ ΣΥΜΒΟΥΛΙΟΥ

της 21ης Δεκεμβρίου 1987

για το καθεστώς εξαγωγής ορισμένων απορριμμάτων και θραυσμάτων μη σιδηρούχων μετάλλων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2603/69 του Συμβουλίου της 20ής Δεκεμβρίου 1969 περί θεσπίσεως κοινού καθεστώτος εξαγωγών (1), όπως τροποποιήθηκε τελευταία από τον κανονισμό (ΕΟΚ) αριθ. 1934/82 (2), και ιδίως το άρθρο 7,

τον κανονισμό (ΕΟΚ) αριθ. 1023/70 του Συμβουλίου της 25ης Μαΐου 1970 για τη θέσπιση κοινής διαδικασίας διαχείρισης των ποσοστώσεων (3), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 2,

την πρόταση της Επιτροπής,

Εκτιμώντας:

ότι, με τον κανονισμό (ΕΟΚ) αριθ. 4052/86 (4), οι εξαγωγές απορριμμάτων και θραυσμάτων αργιλίου και μολύβδου υπόκειντο, για το 1987, σε προηγούμενη άδεια εξαγωγής, χορηγούμενη από τις αρμόδιες αρχές των κρατών μελών, σύμφωνα με συγκεκριμένους όρους · ότι το καθεστώς αυτό λήγει στις 31 Δεκεμβρίου 1987, και θα πρέπει να διατηρηθεί κατά το 1988 για να είναι δυνατό να παρακολουθείτε από κοντά η εξέλιξη των εξαγωγών των εν λόγω προϊόντων·

ότι οι διυλιστές της Κοινότητας συνεχίζουν να αντιμετωπίζουν δυσκολίες ανεφοδιασμού, όσον αφορά όλα τα υλικά από χαλκό· ότι οι δυσκολίες αυτές απορρέουν ιδίως από την παρούσα κατάσταση ανισορροπίας των δασμολογικών και μη δασμολογικών μέτρων της παγκόσμιας αγοράς χαλκού· ότι πρέπει συνεπώς να διατηρηθεί κατά το 1988, για τις εξαγωγές τέφρας και υπολειμμάτων χαλκού καθώς και απορριμμάτων και θραυσμάτων χαλκού, το σύστημα ποσοστώσεων που ίσχυε κατά το 1987 δυνάμει του κανονισμού (ΕΟΚ) αριθ. 4052/86·

ότι οι εκτιμήσεις των αναγκών αποτελούν καλό κριτήριο για την κατανομή των ποσοστώσεων μεταξύ των τρίτων χωρών·

ότι οι διατάξεις σχετικά με τον έλεγχο το ενδοκοινοτικού εμπορίου, που προβλέπονται στον κανονισμό (ΕΟΚ) αριθ. 223/77 της Επιτροπής της 22ας Δεκεμβρίου 1976, περί των διατάξεων εφαρμογής καθώς και των μέτρων απλουστεύσεως του καθεστώτος της κοινοτικής διαμετακόμισης (5), εφαρμόζονται μόνον εφόσον τα μέτρα που καθορίζουν τους περιορισμούς στην εξαγωγή προβλέπουν την εφαρμογή τους·

ότι ζητήθηκε η γνώμη της επιτροπής που έχει συσταθεί με τον κανονισμό (ΕΟΚ) αριθ. 2603/69,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από 1ης Ιανουαρίου έως 31 Δεκεμβρίου 1988, οι εξαγωγές απορριμμάτων και θραυσμάτων αργιλίου, που υπάγονται στη διάκριση 7602 00 της συνδυασμένης ονοματολογίας, και απορριμμάτων και θραυσμάτων μολύβδου, που υπάγονται στη διάκριση 7802 00 της εν λόγω ονοματολογίας προελεύσεως Κοινότητας, υπόκεινται στην προσκόμιση αδείας εξαγωγής που χορηγείται από τις αρμόδιες αρχές των κρατών μελών. Η άδεια αυτή πρέπει να χορηγείται δωρεάν, για κάθε ζητούμενη ποσότητα, με την επιφύλαξη των κατωτέρω διατάξεων.

2. Η άδεια εξαγωγής χορηγείται μέσα σε προθεσμία 15 το πολύ εργάσιμων ημερών από την κατάθεση της αίτησης, αφού ο αιτών προσκομίζει σύμβαση πώλησης για το σύνολο των ζητούμενων ποσοτήτων.

Η άδεια ισχύει για χρονικό διάστημα δύο μηνών.

3. Κάθε κράτος μέλος ανακοινώνει στην Επιτροπή, κατά τη διάρκεια του πρώτου δεκαπενθημέρου κάθε μήνα:

α) τις ποσότητες σε τόνους και τις τιμές των προϊόντων για τα οποία έχουν εκδοθεί άδειες εξαγωγής κατά τη διάρκεια του προηγούμενου μήνα·

β) τις ποσότητες σε τόνους των προϊόντων τα οποία έχουν εξαχθεί κατά τη διάρκεια του μήνα που προηγείται εκείνου που αναφέρεται στο στοιχείο α),

γ) τις ποσότητες σε τόνους των οποίων η επιτρεπόμενη ή πραγματοποιηθείσα εξαγωγή εντάσσεται στα πλαίσια ενεργητικής ή παθητικής τελειοποίησης·

δ) τις τρίτες χώρες προορισμού.

Η Επιτροπή ενημερώνει σχετικά τα κράτη μέλη.

Άρθρο 2

Για το έτος 1988, θεσπίζονται οι ακόλουθες κοινοτικές ποσοστώσεις κατά την εξαγωγή:

(σε τόνους)

1.2.3 // // // // Κωδικός

Συνδυασμένης

Ονοματολογίας

// Περιγραφή εμπορευμάτων

// Ποσότητες // // // // ex 2620 // Τέφρες και υπολείμματα χαλκού και των κραμάτων του // 28 500 // ex 7404 00 // Απορρίμματα και θραύσματα χαλκού και των κραμάτων του // 36 280 // // //

Άρθρο 3

Οι ποσοστώσεις που καθορίζονται στο άρθρο 2 κατανέμονται σύμφωνα με τις κατ' εκτίμησιν ανάγκες.

Άρθρο 4

1. Δεν καταλογίζονται στο μερίδιο του κράτους μέλους εξαγωγής, οι εξαγωγές εμπορευμάτων που αναφέρονται στο άρθρο 2:

α) όταν τα εμπορεύματα εξάγονται, ως έχουν ή ως παράγωγα προϊόντα, μετά την υπαγωγή τους στο καθεστώς ενεργητικής τελειοποίησης, δηλαδή στο σύστημα αναστολής που προβλέπεται στον κανονισμό (ΕΟΚ) αριθ. 1999/85 (1), εφόσον εμπορεύματα που ανταποκρίνονται στους όρους των άρθρων 9 και 10 της συνθήκης δεν υπεισέρχονται στην κατασκευή των εν λόγω παράγωγων προϊόντων ·

β) όταν τα εμπορεύματα αυτά, τα οποία δεν είναι σύμφωνα με τα άρθρα 9 και 10 της συνθήκης, εξάγονται μετά την υπαγωγή τους σε τελωνειακή αποταμίευση, σύμφωνα με την οδηγία 69/74/ΕΟΚ του Συμβουλίου της 4ης Μαρτίου 1969, περί εναρμονίσεως των νομοθετικών, κανονιστικών και διοικητικών διατάξεων που αφορούν το καθεστώς της τελωνειακής αποταμίευσης (2), ή σε ελεύθερες ζώνες, σύμφωνα με την οδηγία 69/75/ΕΟΚ του Συμβουλίου της 4ης Μαρτίου 1969, περί εναρμονίσεως των νομοθετικών, κανονιστικών και διοικητικών διατάξεων που αφορούν το καθεστώς των ελευθέρων ζωνών (3).

Το άρθρο 1 παράγραφος 3 στοιχεία γ) και δ) εφαρμόζεται.

2. Οι προσωρινές εξαγωγές των εμπορευμάτων που αναφέρονται στο άρθρο 2 καταλογίζονται στο μερίδιο του κράτους μέλους εξαγωγής.

Ωστόσο, είναι δυνατόν να εκδοθεί απόφαση που να επιτρέπει τον μη καταλογισμό κατ' εφαρμογή του καθεστώτος παθητικής τελειοποίησης που προβλέπεται από τον κανονισμό (ΕΟΚ) αριθ. 2473/86 (3), σύμφωνα με τη διαδικασία που προβλέπεται στο άρθρο 11 παράγραφοι 2 και 3 του κανονισμού (ΕΟΚ) αριθ. 1023/70.

Άρθρο 5

Ο τίτλος ΙΙΙ του κανονισμού (ΕΟΚ) αριθ. 223/77 εφαρμόζεται ως προς την κυκλοφορία στο εσωτερικό της Κοινότητας των προϊόντων που αναφέρονται στο άρθρο 2.

Άρθρο 6

Το Συμβούλιο καθορίζει, εγκαίρως, και οπωσδήποτε πριν από τις 31 Δεκεμβρίου 1988, τα μέτρα που πρέπει να ληφθούν, μετά την παύση ισχύος του παρόντος κανονισμού, για την εξαγωγή των προϊόντων που αναφέρονται στα άρθρα 1 και 2.

Άρθρο 7

Ο παρών κανονισμός αρχίζει να ισχύει την 1η Ιανουαρίου 1988 και παύει να ισχύει στις 31 Δεκεμβρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1987.

Για το Συμβούλιο

Ο Πρόεδρος

B. HAARDER

(1) ΕΕ αριθ. L 324 της 27. 12. 1969, σ. 25.

(2) ΕΕ αριθ. L 211 της 20. 7. 1982, σ. 1.

(3) ΕΕ αριθ. L 124 της 8. 6. 1970, σ. 1.

(4) ΕΕ αριθ. L 377 της 31. 12. 1986, σ. 31.

(5) ΕΕ αριθ. L 38 της 8. 2. 1977, σ. 20.

(1) ΕΕ αριθ. L 188 της 20. 7. 1985, σ. 1.

(2) ΕΕ αριθ. L 58 της 8. 3. 1969, σ. 7.

(3) ΕΕ αριθ. L 58 της 8. 3. 1969, σ. 11.

(4) ΕΕ αριθ. L 212 της 2. 8. 1986, σ. 1.